L'article 70 de la Llei 1/2015, del 5 de febrer, del règim especial d'Aran, relatiu a les competències d'infraestructures, obres públiques i serveis de mobilitat, estableix en el seu apartat 2 a) que el Conselh Generau d'Aran exerceix la planificació i la gestió dels heliports, altiports i estacions terminals de càrrega i altres infraestructures de transport al territori de l'Aran.
La situació geogràfica del territori aranès, caracteritzada per un entorn muntanyós que dificulta, especialment en època hivernal, les comunicacions per carretera, fa que l'heliport de la boca sud del Túnel de Vielha tingui una importància cabdal en aquest àmbit territorial.
Així mateix, la proximitat de la gestió i el coneixement del territori per part dels responsables de la instal·lació han de contribuir a assegurar en tot moment un servei òptim i amb les màximes garanties de qualitat, seguretat i eficàcia, atès l'interès general de l'heliport per a totes les persones que viuen a Era Val d'Aran o que la visiten.
L'article 50 de la Llei 1/2015, del 5 de febrer, estableix que el Govern de la Generalitat ha d'acordar amb el Consell General d'Aran el traspàs dels serveis i dels recursos materials i humans i la dotació econòmica que corresponen a les noves competències atribuïdes per aquesta llei al Consell General d'Aran.
Les propostes de traspàs i la valoració de la dotació econòmica corresponent han d'ésser fetes per la Comissió Bilateral Govern de la Generalitat Consell General d'Aran que regula l'article 84.
Al seu torn, la disposició transitòria tercera preveu, en el seu apartat tercer, que els acords de traspàs de funcions i serveis han de determinar els serveis i els recursos que ha d'assumir el Consell General d'Aran per a l'exercici de les seves competències i precisar, si escau, la delimitació de les funcions afectades pel traspàs i les fórmules de col·laboració entre ambdues administracions per a l'exercici de les competències respectives.
D'acord amb l'article 7.2.c) del Reglament d'organització i funcionament de la Comissió Bilateral Govern de la Generalitat – Conselh Generau d'Aran, publicat en el DOGC núm. 6836, de 23 de març de 2015, mitjançant la Resolució GRI/517/2015, d'11 de març correspon al ple de la Comissió adoptar els acords sobre els traspassos de funcions i serveis per elevar-los al Govern de la Generalitat per a l'aprovació final.
D'acord amb tot l'exposat, la Comissió Bilateral Govern de la Generalitat – Conselh Generau d'Aran, en la seva sessió de 13 de juny de 2017, acorda traspassar al Conselh Generau d'Aran la gestió de l'heliport de la boca sud del Túnel de Vielha per tal de dedicar-la a la realització d'activitats corresponents als àmbits competencials abans esmentats.
A proposta de la consellera de la Presidència i del conseller de Territori i Sostenibilitat, i d'acord amb el Govern,
S'aprova la transferència de funcions i serveis de l'heliport de la boca sud del Túnel de Vielha de conformitat amb l'acord adoptat pel Ple de la Comissió Govern de la Generalitat-Consell General d'Aran en la sessió de 13 de juny de 2017, que figura com annex d'aquest Decret.
Acord de 13 de juny, de la Comissió Bilateral Govern de la Generalitat – Conselh Generau d'Aran, d'ampliació dels mitjans traspassats per la Generalitat de Catalunya al Conselh Generau d'Aran en matèria heliportuària.
D'acord amb l'article 70 de la Llei 1/2015, del 5 de febrer, del règim especial d'Aran, el Conselh Generau d'Aran té atribuïdes competències en matèria d'infraestructures, obres públiques i serveis de mobilitat.
El punt 2.a) d'aquest article 70, estableix que el Conselh Generau d'Aran exerceix la planificació i la gestió dels heliports, altiports, estacions terminals de càrrega i altres infraestructures de transport al territori de l'Aran.
En aquests àmbits, i a l'empara de la Llei 16/1990, de 13 de juliol, de règim especial d'Aran, mitjançant Decret 147/2003, de 10 de juny, de transferència de competències de la Generalitat de Catalunya al Conselh Generau d'Aran relatives a l'heliport de Vielha, es va transferir al Conselh Generau la titularitat de l'heliport de Vielha.
L'article 50 de la Llei 1/2015, del 5 de febrer, estableix que la Generalitat ha d'acordar amb el Conselh Generau d'Aran el traspàs dels serveis i dels recursos humans i materials i la dotació econòmica que corresponen a les noves competències atribuïdes per aquesta Llei.
Al seu torn, la disposició transitòria tercera preveu, en el seu article tercer, que els acords de traspàs de funcions i serveis han de determinar els serveis i els recursos que ha d'assumir el Consell General d'Aran per a l'exercici de les seves competències i precisar, si escau, la delimitació de les funcions afectades pel traspàs i les fórmules de col·laboració entre ambdues administracions per a l'exercici de les competències respectives.
D'acord amb tot l'exposat, la Comissió Bilateral Govern de la Generalitat – Conselh Generau d'Aran, en la seva sessió de 13 de juny de 2017, acorda l'ampliació dels mitjans transferits, per traspassar al Conselh Generau d'Aran la titularitat de l'immoble heliport de la boca sud del tunel de Vielha per tal de dedicar-la a la realització d'activitats corresponents als àmbits competencials abans esmentats.
Mitjans materials que es traspassen
1.1 Es traspassa al Conselh Generau d'Aran la gestió de l'heliport de la boca sud del Túnel de Vielha.
1.2 Identificació de l'immoble:
La descripció de l'immoble consta a l'annex 1 d'aquest acord de traspàs.
En virtut d'aquest acord el Conselh Generau d'Aran se subroga en la posició de la Generalitat de Catalunya com a titular de la cessió d'ús de l'immoble concedida per l'Ajuntament de Vielha e Mijaran.
En aquest sentit, un cop traspassada la gestió de l'heliport, la Generalitat de Catalunya no es farà càrrec de cap reclamació que pugui formular qualsevol persona física o jurídica al nou cessionari d'aquest immoble.
La descripció de les instal·lacions que es traspassen consta a l'annex 1 d'aquest Acord de traspàs.
Mitjans personals que es traspassen
Mitjans econòmics que es transfereixen
Es traspassa al Conselh Generau d'Aran en concepte de despeses de conservació, reparació i manteniment ordinari i assegurança de l'heliport de la boca sud del Túnel de Vielha la quantitat anual de sis mil euros (6.000 €).
El càlcul de la dotació econòmica prevista en el paràgraf anterior s'ha establert per a tota l'anualitat.
Per a l'exercici 2017, aquest import anirà a càrrec del Departament de Territori i Sostenibilitat, el qual l'ha de transferir al Conselh Generau d'Aran amb la minoració proporcional corresponent en funció de la data d'efectivitat d'aquest Acord.
Per a exercicis futurs, la dotació econòmica esmentada s'inclourà en la valoració econòmica de l'acord de finançament entre la Generalitat de Catalunya i el Conselh Generau i s'actualitzarà d'acord amb el que disposi l'esmentat Acord.
Aquest Acord produeix efectes des de la seva publicació al DOGC.
L'heliport de la boca sud del Túnel de Vielha es troba al Terme Municipal de Vielha e Mijaran a les proximitats de l'Institut d'Investigació de Nauta Montanha, inclòs dintre de la finca rústica amb número de referència cadastral 25304A001007030000OQ.
Dintre d'aquesta finca, l'heliport ocupa un total de 1.200 metres quadrats i presenta les següents característiques:
- Tancat perimetral del recinte per delimitar l'espai amb porta d'accés amb senyals indicatives de prohibit el pas.
El Tancat està format per una reixa d'acer d'altura 1 m amb tela metàl·lica de torsió simple amb acabat galvanitzat, de 50 mm de pas de malla i diàmetre 2,7 i 2,7 mm, pals de tub galvanitzat de diàmetre 50 mm col·locats cada 3 m sobre daus de formigó i part proporcional de pals per punts singulars.
La porta d'accés té 3,75 m de longitud i 1 m d'alçada amb dues fulles abatibles amb acabat galvanitzat i plastificat amb pany.
- Vial d'accés pavimentat (formigó HA-45/20/IIIa+F) des de la zona d'aparcament de l'Institut d'Investigació de Nauta Montanha.
- Heli superfície de 176 m2 amb pendent unidireccional de l'1'5% amb formigó HA-45/20/IIIa+F de 25 centímetres de gruix, disposa de Malla electrosoldada de barres corrugades d'acer ME 15X15 B 500 i de juntes de retacció segellades amb Sikaflex-11 FC.
La Senyalització horitzontal compleix els requisits de la norma INTA.
- Disposa d'una màniga de vent amb màstil metàl·lic.